Appel, Brendan Peyper neem Top-20 op horingsBrendan Peyper. Brendan Peyper se nuutste enkelsnit, “Lekkerder op my trekker”, betree vandeesweek se Maroela Media Afrikaanse Top-20 in die 16de plek. Die musiekvideo van dié lied is ook onlangs bekendgestel. “‘Lekkerder op my trekker’ is jou tipiese tong in die kies, lekker vasdansliedjie. Dit is iets nuut wat ek probeer; hy het so ŉ blues- en rock-gevoel. Dis iets anders as wat ek normaalweg sou doen, so ek hoop die mense hou daarvan,” het Peyper onlangs in ŉ onderhoud met Maroela Media gesê. Peyper se vorige enkelsnit, “Sterk soos ŉ leeu”, pryk ook op die Top-20 in die derde plek. Appel se nuwe enkelsnit, “F250”, maak ook hierdie week sy toetrede tot die Top-20 in die laaste plek. Sy gewilde liedjie “Nonna” neem weer dié week se no. 1-posisie in. In vandeesweek se Maroela Media Afrikaanse Top-20 is daar vyf snitte wat styg en 10 wat daal, drie wat onveranderd bly en twee nuwe enkelsnitte wat hul toetrede maak.